**PROJEKTS**

**Daugavpils valstspilsētas pašvaldības domes saistošo noteikumu**

**“Par Daugavpils valstspilsētas pašvaldības domes 2005. gada 10. novembra saistošo noteikumu Nr. 20 “Noteikumi par pašvaldības galvojumu studiju kredīta un studējošā kredīta saņemšanai” atzīšanu par spēku zaudējušiem” paskaidrojuma raksts**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | Saskaņā ar likuma “Par pašvaldību budžetiem” 26. panta ceturto daļu pašvaldība var dot galvojumu par tām parāda saistībām, ko studējošais uzņemas Augstskolu likumā noteiktā studiju kredīta un studējošo kredīta saņemšanai no kredītiestādes. Augstskolu likuma 79. panta otrā daļa noteic, ka kārtību, kādā tiek piešķirti un atmaksāti studiju un studējošo kredīti no kredītiestāžu līdzekļiem, kas ir garantēti no valsts budžeta, Eiropas Savienības fondu vai starptautisko finanšu institūciju līdzekļiem, nosaka Ministru kabinets. Savukārt Ministru kabineta 2001. gada 29. maija noteikumu Nr. 220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu” 13. punkts noteica prasību kredīta izsniegšanai - fiziskās personas vai pašvaldības galvojumu, vai valsts galvojumu.  2005. gada 10. novembrī pašvaldības dome apstiprināja saistošos noteikumus Nr. 20 “Noteikumi par pašvaldības galvojumu studiju kredīta un studējošā kredīta saņemšanai” (turpmāk – Saistošie noteikumi Nr. 20), nosakot kārtību, kādā pašvaldības vārdā tiek sniegts galvojums par tām parāda saistībām, ko studējošās personas uzņemas studiju kredīta un studējošā kredīta saņemšanai no kredītiestādes.  2020. gada 24. aprīlī stājās spējā jauni Ministru kabineta 2020. gada 21. aprīļa noteikumi Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas garantēti no valsts budžeta un starptautisko finanšu institūciju līdzekļiem”, ieviešot jaunu studiju un studējošo kreditēšanas modeli, kas paredz atteikšanos no prasības par galvotāju un portfeļgarantijas finanšu instrumenta ieviešanu (studiju un studējošo kreditēšanas sistēmas apraksts un tās trūkumi tika aprakstīti konceptuālajā ziņojumā “Par studiju un studējošo kreditēšanas no kredītiestāžu līdzekļiem ar valsts vārdā sniegto galvojumu modeļa maiņu”, pieejams - <https://likumi.lv/ta/id/308338-par-konceptualo-zinojumu-par-studiju-un-studejoso-kreditesanas-no-kreditiestazu-lidzekliem-ar-valsts-varda-sniegto-galvojumu>). Respektīvi, studiju vai studējošā kredīta saņemšanai pašvaldības galvojums vairs netiek pieprasīts.  Pašvaldību likuma pārejas noteikumu 6. punktā noteikts, ka pašvaldības dome izvērtē uz likuma “Par pašvaldībām” normu pamata izdotos saistošos noteikumus un izdod jaunus noteikumus atbilstoši Pašvaldību likumā ietvertajam pilnvarojumam.  Ņemot vērā iepriekšminēto un to, ka Saistošie noteikumi Nr. 20 ir izdoti citstarp saskaņā ar likuma “Par pašvaldībām” 43. panta trešo daļu, secināts, ka Saistošie noteikumi Nr. 20 atzīstami par spēku zaudējušiem. |
| 1. Fiskālā ietekme uz pašvaldības budžetu | Saistošo noteikumu projekts pašvaldības budžetu neietekmē.  Uz saistošo noteikumu projekta sagatavošanas brīdi pašvaldība nav izsniegusi galvojumus studiju kredīta saņemšanai no kredītiestādes. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Nav ietekmes. |
| 1. Ietekme uz administratīvajām procedūrām un to izmaksām | Nav ietekmes. |
| 1. Ietekme uz pašvaldības funkcijām un cilvēkresursiem | Nav ietekmes. |
| 1. Informācija par izpildes nodrošināšanu | Nav attiecināms. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Nav attiecināms. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošanai saistošo noteikumu projekts tika publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2023. gada 24. oktobra līdz 2023. gada 7. novembrim.  Par saistošo noteikumu projektu viedokļi netika saņemti. |

Daugavpils valstspilsētas pašvaldības domes priekšsēdētājs A.Elksniņš